Mýtna 23, 811 07 Bratislava, tel. 02 57204501, fax 02 57204599 	
Prof. RNDr. Vladimír Šucha, DrSc.
                      riaditeľ

Vážení zodpovední riešitelia, predkladatelia projektov APVV,

transparentnosť činnosti APVV je podľa nášho najhlbšieho presvedčenia dobrá a potrebná vec. Zároveň sme presvedčení, že systém APVV je najtransparentnejší systém prideľovania grantových prostriedkov fungujúci  v SR. 

Tento systém, kedy sú predkladatelia informovaní prakticky o každom kroku agentúry a jej orgánov, prináša aj komplikácie. Veľké množstvo z tých, ktorí dostali posudky si považujú za svoju povinnosť reagovať na jednotlivé tvrdenia a slovné komentáre z posudkov, často vytrhnuté z kontextu. Podrobná odborná diskusia k jednému alebo viacerým posudkom sa potom dostáva na stôl agentúry a neraz dosahuje aj 10 strán. 

Radi by sme upozornili, že hodnotenie projektov nie je interaktívny proces, v ktorom oponenti a riešitelia diskutujú a hľadajú optimálne nastavenie projektu. Takýto prístup by bol časovo a fyzicky nemožný a aj protizákonný. Okrem toho by agentúre trvalo 2 aj 3 roky, kým by hodnotenie výzvy uzatvorila.

Celkom iste sú názory na projekt rozdielne a aj hodnotitelia sa na projekt pozerajú rôzne. Je to prirodzené a súvisí to so subjektivizmom každého z nás. Práve preto sú hodnotitelia traja a ešte aj ich názor (vyjadrený priemernou hodnotou všetkých troch posudkov) je kontrolovaný a korigovaný vedeckým odborným grémiom, ktorým je rada agentúry. Kombinácia externých posudzovateľov a stáleho odborného panelu je vo svete považovaná za najobjektívnejší systém hodnotenia projektov. 

Proces zvyšovania kvality hodnotiaceho procesu nie je proces jednoduchý a rozhodne nie proces krátky. Len dlhodobý a systematický tlak na objektívnosť a spravodlivosť každého z nás môže priniesť pozitívne výsledky.

 Ako reakciu na potrebu trvalého skvalitňovania práce a posudzovania projektov agentúra pripravila v novej výzve, ktorá bude zverejnená tento mesiac, celú paletu opatrení, ktoré by mali prispieť k tomuto cieľu. Určite to však bude len malý krok vpred, a aj v ďalších rokoch bude kam postupovať.

Radi by sme Vás preto požiadali, aby ste skutočne zvážili pri písaní vyjadrení aspekty, ktoré sú spomenuté vyššie, ako aj zákonom stanovené rámce, ktoré agentúre dávajú možnosť zmeny rozhodnutia len v prípade porušenia zákona. 

Za Agentúru na podporu výskumu a vývoja

								Vladimír Šucha